पाएं अपने शहर की ताज़ा ख़बरें और फ्री ई-पेपरडाउनलोड करें
ग्वालियर। प्रतिभा और योग्यता राजनीति में कोई मायने नहीं रखती। राजनीति में जो पद प्राप्त होता है, वही हमारा प्रभाव पैदा करता है। यह पद हमें कई अन्य कारणों से मिल जाते हैं। इसमें योग्यता की कोई भूमिका नहीं होती, इसके विपरीत डॉक्टर, शिक्षक, इंजीनियर बनने के लिए प्रतिभा और योग्यता की जरूरत होती है।
भारत जैसे लोकतंत्र में जाति, भाषा, संप्रदाय जैसे कई कारण हैं जिनके आधार पर बहुत से लोग एमएलए, एमपी, सीएम और पीएम तक बन जाते हैं। यह बात पूर्व उप-प्रधानमंत्री लालकृष्ण आडवाणी ने शनिवार को आईटीएम यूनिवर्सिटी में नानाजी देशमुख सभागार के लोकार्पण समारोह में कही।
इस मौके पर उन्होंने कहा कि हिंदुस्तान में भ्रष्टाचार का एक बड़ा कारण यह भी है कि लोग बिना योग्यता के राजनीति पद हासिल कर लेते हैं और उसी के जरिए उनका प्रभाव पैदा होता है। ऐसे पद प्राप्त करने वालों को भगवान का आभार व्यक्त करना चाहिए और दायित्व समझते हुए संकल्प लेना चाहिए कि वे कभी अनैतिक आचरण नहीं करेंगे। यदि राजनीतिक पद प्राप्त करने वाले भ्रष्टाचार करते हैं, तो उन्हें सोचना चाहिए कि वे देश और स्वयं के साथ बहुत बड़ा अनर्थ कर रहे हैं। मेरा सारा जीवन राजनीति में गुजरा है, जीवन में मैंने कई उतार-चढ़ाव देखे हैं।
इस दौरान यदि मुझे कोई मुकाम मिला है, तो इसका श्रेय जाता है उन चार लोगों को, जिनके संसर्ग और संपर्क ने मेरा जीवन बदल दिया। इन चार लोगों में पंडित दीनदयाल उपाध्याय, नानाजी देशमुख, राजपाल पुरी (कराची में रहने के दौरान इनसे पूर्व उप-प्रधानमंत्री की मुलाकात हुई थी और ये पहले व्यक्ति थे जिनसे वे प्रभावित हुए) और पूर्व प्रधानमंत्री अटल बिहारी वाजपेयी शामिल हैं। आज मैं जो कुछ भी हूं, इन लोगों की वजह से ही हूं। मैंने जीवन में कभी अनैतिक कार्य नहीं किया है, यदि गलती से हुआ भी हो तो उसकी मुझे याद नहीं है।
यह रहे मौजूद: आईटीएम यूनिवर्सिटी के तुरारी कैंपस में वातानुकूलित नानाजी देशमुख स्मृति सभागार के लोकार्पण समारोह में सांसद माया सिंह, महापौर समीक्षा गुप्ता, दीनदयाल शोध संस्थान की वाइस प्रेसीडेंट डॉ. नंदिता पाठक, यूनिवर्सिटी के चांसलर रमाशंकर सिंह, वाइस प्रेसीडेंट रुचि सिंह, चांसलर सलाहकार डॉ. आरडी गुप्ता मंच पर मौजूद रहे। स्वागत भाषण वाइस चांसलर प्रो.योगेश उपाध्याय ने दिया। आभार मैनेजिंग डायरेक्टर दौलत सिंह ने माना।
सीएम का हाथ पकड़कर कहा-मेरा राशन कार्ड बनवाओ
ग्वालियर. मुख्यमंत्री अन्नपूर्णा योजना की शुरुआत के दौरान फूलबाग मैदान में सीएम शिवराज सिंह चौहान जैसे ही मंच पर भाषण देने के लिए खड़े हुए, तभी पंडाल में मौजूद कुछ महिलाओं ने हाथ उठाकर राशनकार्ड व अन्य समस्याओं से संबंधित ज्ञापन व कागज लहराना शुरू कर दिए। सीएम ने महिलाओं को शांत रहने व उनके पास आने का इशारा किया।
कार्यक्रम समाप्त होने पर सीएम मंच से उतरकर पंडाल की ओर जाने लगे, तभी कुछ महिलाओं ने उन्हें घेर लिया। शिवपुरी की रामरती बाई ने उनका हाथ पकड़कर कहा कि गरीबी रेखा का राशन कार्ड तमाम प्रयासों के बाद भी नहीं बना। हर बार उनका फार्म निरस्त कर दिया जाता है। शंकर कॉलोनी एबी रोड पर रहने वाली आरती शाक्य हायर सेकंडरी की परीक्षा में फेल हो गई। वह कॉपियों की पुन: जांच कराने के लिए मुख्यमंत्री को ज्ञापन देने पहुंची। वहीं, लक्ष्मी पाल ने पति की प्रताडऩा से परेशान होकर पुलिस कार्रवाई के लिए ज्ञापन दिया।
तीन, दो नहीं एक रुपए में गेहूं: सीएम
ग्वालियर. मुख्यमंत्री शिवराज सिंह चौहान ने शनिवार को फूलबाग मैदान में मुख्यमंत्री अन्नपूर्णा योजना के शुभारंभ अवसर पर कहा कि पहले तीन रुपए किलो गेहूं दिया जाता था, जो गरीबों के लिए महंगा था। इसीलिए सरकार ने तीन से दो नहीं, एक रुपए प्रति किलो की दर से गेहूं देने का फैसला लिया। प्रदेश के खाद्य मंत्री पारस जैन ने योजना की जानकारी दी। इससे पहले राज्यसभा में विपक्ष के नेता अरुण जेटली ने कहा कि 1977 में जब जनसंघ की सरकार बनी थी तब अंत्योदय का इस्तेमाल पहली बार हुआ था।
ये भी दिखे नजारे
फूलबाग मैदान पर आयोजित कार्यक्रम में आईं महिलाएं गर्मी से परेशान रहीं। कारण पंखे कम, लोगों की संख्या ज्यादा थी।
मंच पर अतिथियों के लिए अधिकारियों ने चार एसी व तीन बड़े कूलर लगाए थे, वीआईपी दीर्घा में पंखों की भी व्यवस्था नहीं थी।
काम कराने के बाद पैसा नहीं मिलने से नाराज तीन दर्जन से अधिक आंगनबाड़ी कार्यकताओं ने कार्यक्रम से पहले विरोध किया।
भाषण से जरूरी खाना
मेला परिसर में आयोजित भाजपा के महासम्मेलन में प्रदेश के मंत्रियों की गाड़ी को भी पंडाल के प्रवेश द्वार तक नहीं जाने दिया गया। इस पर कुछ लोगों ने आपत्ति भी दर्ज कराई।
दो दिन से नेताओं का भाषण सुन रहे कार्यकर्ता बोर होते दिखाई दिए। वरिष्ठ नेता लालकृष्ण आडवाणी का भाषण लेट क्या हुआ? कार्यकर्ता खाना खाने चले गए।
कार्यक्रम के लिए दिल्ली से मंगाए माइक ने राज्यसभा में नेता प्रतिपक्ष अरुण जेटली के भाषण के दौरान धोखा दे दिया।
युवाओं को नौकरी के भरोसे नहीं रहने दूंगा
मुख्यमंत्री शिवराज सिंह चौहान ने कहा कि वह प्रदेश में युवाओं को नौकरी के भरोसे नहीं रहने देंगे। प्रदेश में बहुत विकास कार्य होने हैं और इसके लिए कॉन्ट्रेक्टर की जरूरत होगी। यही कारण है कि बीई पास स्टूडेंट्स के लिए मुख्यमंत्री कॉन्ट्रेक्टर योजना लागू की है।
इस योजना के अंतर्गत बीई करने के बाद स्टूडेंट्स को तीन महीने की ट्रेनिंग दी जाएगी। ट्रेनिंग पूरी होने के साथ ही इंजीनियरिंग स्टूडेंट का ए क्लास कॉन्ट्रेक्टर में रजिस्ट्रेशन करा दिया जाएगा। इसके बाद वे स्टेट गवर्नमेंट के छोटे-बड़े प्रोजेक्ट को ले सकेंगे। ऐसे कॉन्ट्रेक्टर्स के सामने पैसों की समस्या न आए, इसके लिए 25 लाख रुपए तक के लोन की गारंटी मुख्यमंत्री युवा स्वरोजगार योजना के तक तहत स्टेट गवर्नमेंट देगी।
छोड़कर चली गई बसें, लोगों ने किया हंगामा
ग्वालियर. मुख्यमंत्री अन्नपूर्णा योजना में अंचल के अलावा प्रदेश के विभिन्न शहरों से लोगों को लाने व ले जाने के लिए जिला प्रशासन ने बसों की व्यवस्था की थी। डबरा व उसके आसपास के 15 गांवों से लगभग तीन सौ लोगों को लेकर बसें आईं थी।बस के ड्राइवर ने इन ग्रामीणों को लक्ष्मीबाई की समाधि के सामने उतार दिया। इसके बाद यह लोग कार्यक्रम में शामिल होने के लिए चले गए।
आगली स्लाइड में देखें कार्यक्रम की तस्वीरें
जब वापस लौटे तो जिन बसों से आए थे वह गायब थीं। ग्रामीणों ने लक्ष्मीबाई की समाधि के सामने विरोध प्रदर्शन शुरू कर दिया। इसकी जानकारी प्रशासनिक अधिकारियों को मिलते ही आरटीओ एमपी सिंह मौके पर पहुंचे और उन्होंने बसों की व्यवस्था कर ग्रामीणों को घरों तक पहुंचवाया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva awa_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn